## Zakon o izmjenama i dopunama Zakona o sudovima

### NN 100/1996 (28.11.1996.), Zakon o izmjenama i dopunama Zakona o sudovima

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O SUDOVIMA**

Proglašavam Zakon o izmjenama i dopunama Zakona o sudovima, koji je
donio Zastupnički dom Sabora Republike Hrvatske na sjednici 14. studenog
1996.

Broj: 01-96-2000/1
Zagreb, 21. studenog 1996.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O IZMJENAMA I DOPUNAMA ZAKONA O SUDOVIMA**

Članak 1.

U Zakonu o sudovima ("Narodne novine", br. 3/94.) u članku
10. iza stavka 1. dodaje se stavak 2. koji glasi:

"Iznimno od odredbe stavka 1. ovoga članka ministar pravosuđa može
uz prethodno pribavljeno mišljenje predsjednika Vrhovnog suda Republike
Hrvatske tražiti da se pojedinoj vrsti predmeta, odnosno pojedinoj vrsti
pravnih stvari dade prvenstvo u riješavanju. U tom slučaju predsjednik
suda mora odmah rasporediti takve predmete, odnosno pravne stvari u rad
odgovarajućem sucu ili vijeću sukladno stavku 1. ovoga članka."

Članak 2.

U članku 13. stavku 1. podstavak 3. briše se.

Dosadašnji podstavci 4., 5. i 6. postaju podstavci 3., 4. i 5.

Stavak 3. briše se.

Dosadašnji stavak 4. postaje stavak 3.

Članak 3.

U članku 14. stavak 3. briše se.

Članak 4.

U članku 15. stavci 2. i 3. mijenjaju se i glase:

"Općinski sudovi mogu iznimno obavljati sudbenu vlast i izvan sjedišta
suda u određene sudbene dane ili osnivanjem stalnih službi ili odjela.

Odluku o održavanju sudbenih dana i osnivanju stalnih službi ili odjela
donosi ministar pravosuđa nakon pribavljenog mišljenja predsjednika Vrhovnog
suda Republike Hrvatske."

Članak 5.

U članku 16. stavku 1. točki 2. podtočka j) briše se.

Iza stavka 2. dodaju se novi stavci 3. i 4. koji glase:

"U kaznenim predmetima protiv vojnih osoba, vojnih službenika i
vojnih namještenika u službi u oružanim snagama za kaznena djela u obavljanju
službe ili u svezi sa službom sude općinski sudovi s potpunom nadležnošću.

Za rješavanje predmeta iz stavka 3. ovoga članka općinski će sud osnovati
poseban odjel ili vijeće."

Dosadašnji stavak 3. postaje stavak 5.

Članak 6.

U članku 17. stavku 1. točki 5. iza riječi: "u prvom stupnju"
stavlja se zarez, a riječi: "kao i o žalbama protiv odluka vojnih
sudova donesenih u prvom stupnju po sucu pojedincu" brišu se.

Iza stavka 1. dodaje se stavak 2. koji glasi:

"Županijski sud za rješavanje kazenih predmeta protiv vojnih osoba,
vojnih službenika i vojnih namještenika u službi u oružanim snagama za
kaznena djela u obavljanju službe ili u svezi sa službom osnovat će poseban
odjel ili vijeće."

Članak 7.

Članak 18. briše se.

Članak 8.

U članku 19. točka 1.f) briše se.

U točki 1.g) riječi: "i f)" brišu se.

Članak 9.

U članku 22. točki 4. iza riječi: "u prvom stupnju" stavlja
se zarez, a riječi: "kao i o žalbama protiv odluke vojnog suda donesenog
u prvom stupnju po sudskom vijeću" brišu se.

Točka 7. briše se.

Dosdašnja točka 8. postaje točka 7.

Članak 10.

U članku 27. iza stavka 1. dodaje se novi stavak 2. koji glasi:

"Ministar pravosuđa ovlašten je osnovati odjel ili posebno vijeće
u sudu za pojedine vrste predmeta, odnosno pravnih stvari."

Dosadašnji stavak 2. postaje stavak 3.

Članak 11.

U članku 28. iza stavka 4. dodaje se stavak 5. koji glasi:

"Na sjednici odjela Vrhovnog suda Republike Hrvatske odlučuje se
o izvanrednim pravnim lijekovima protiv odluka vijeća Vrhovnog suda Republike
Hrvatske, ako zakonom nije drukčije određeno."

Članak 12.

U članku 32. stavak 1. mijenja se i glasi:

"Vrhovni sud Republike Hrvatske ima Kazneni odjel, Građanski odjel
i službe za praćenje i proučavanje sudske prakse, te druge ustrojstvene
jedinice stručnih i pomoćno-tehničkih službi."

Stavak 3. mijenja se i glasi:

"Unutarnje ustrojstvo Vrhovnog suda Republike Hrvatske pobliže
se uređuje Poslovnikom o radu Vrhovnog suda i Sudskim poslovnikom, sukladno
zakonu."

Članak 13.

U članku 37. iza stavka 2. dodaje se stavak 3. koji glasi:

"Ministarstvo pravosuđa u obavljanju poslova pravosudne uprave
može poništiti ili ukinuti svaki nepravilan ili nezakonit akt donesen u
obavljanju poslova sudske uprave ili samo donijeti akt koji, u obavljanju
poslova sudske uprave nije donesen ili nije pravodobno donesen."

Članak 14.

Članak 42. mijenja se i glasi:

"Ministarstvo pravosuđa od sudova može tražiti izvješća i podatke
o obavljanju sudbene vlasti i poslova sudske uprave, a u okviru svojega
djelokruga može obaviti neposredan uvid u rad suda i tražiti izvješća o
razlozima nepostupanja u pojedinom predmetu kao i dostavu pojedinog predmeta
na uvid te održati zajednički sastanak sa sudovima radi razmatranja pitanja
u svezi s obavljanjem sudbene vlasti i primjenom novih propisa."

Članak 15.

U članku 50. stavku 1. riječi: "suca za prekršaje" zamjenjuju
se riječima: "prekršajnog suda".

U stavku 2. riječi: "sudac za prekršaje" zamjenjuju se riječima:
"sudac prekršajnog suda".

U stavku 3. riječi: "vojnog suda" brišu se, a riječi: "sudac
za prekršaje" zamjenjuju se riječima: "sudac prekršajnog suda".

U stavku 4. riječi: "Republičkog vijeća za prekršaje" zamjenjuju
se riječima: "Visokog prekršajnog suda".

Članak 16.

U članku 55. stavku 1. iza riječi: "imenovan" dodaje se zarez
i riječi: "do stjecanja prava na punu starosnu mirovinu".

Iza stavka 1. dodaje se novi stavak 2. koji glasi:

"Sucu koji je stekao pravo na punu starosnu mirovinu Državno sudbeno
vijeće na prijedlog ministra pravosuđa, a po prethodno pribavljenom mišljenju
predsjednika suda može produžiti obnašanje sudačke dužnosti do navršenih
70 godina života suca."

Dosadašnji stavak 2. postaje stavak 3.

Članak 17.

U članku 61. stavku 2. iza riječi: "pravne osobe" dodaju se
riječi: "koja je osnovana radi stjecanja dobiti".

Članak 18.

U članku 76. stavku 4. riječi: "vojnom sudu" brišu se, a riječi:
"sudac za prekršaje" zamjenjuju se riječima: "sudac prekršajnog
suda".

U stavku 6. riječi: "sudac za prekršaje" zamjenjuju se riječima:
"sudac prekršajnog suda".

Članak 19.

U članku 80. iza stavka 1. dodaje se novi stavak 2. koji glasi:

"Ministar pravosuđa ovlašten je donijeti rješenje o udaljenju službenika
ili namještenika iz službe i podnijeti zahtjev za pokretanje postupka zbog
teške povrede službene dužnosti."

Dosadašnji stavci 2. i 3. postaju stavci 3. i 4.

Članak 20.

Članak 94. mijenja se i glasi:

"Istražni suci koji isključivo obavljaju poslove istrage imaju
pravo na staž osiguranja s povećanim trajanjem za svakih 12 mjeseci rada
15 mjeseci staža osiguranja."

Članak 21.

U članku 100. stavku 2. iza riječi: "u tim sudovima" stavlja
se točka, a zarez i riječi iza njega brišu se.

Iza stavka 2. dodaju se stavci 3. i 4. koji glase:

"Danom prestanka sudačke dužnosti sucu prestaje radni odnos ako
ovim Zakonom nije drukčije određeno (članak 101. i 102.).

Rješenje kojim se utvrđuje prestanak radnog odnosa donosi predsjednik
suda."

Članak 22.

U članku 101. dodaje se novi stavak 1. koji glasi:

"Sucu, koji ne bude ponovo imenovan po odredbama ovoga Zakona sudačka
dužnost prestaje danom donošenja odluke Državnoga sudbenog vijeća o imenovanju
sudaca odgovarajućeg suda, ako je podnio prijavu za imenovanje. Istoga
dana sudačka dužnost prestaje i sucu koji nije podnio prijavu na oglas
o slobodnim sudačkim mjestima u sudu u kojem je bio sudac po dosadašnjim
propisima."

U dosadašnjem stavku 1. koji postaje stavak 2. iza riječi: "Sucu"
briše se zarez, a riječi: "koji ne bude ponovo imenovan za suca po
odredbama ovoga Zakona" zamjenjuju se riječima: "iz stavka 1.
ovoga članka".

Članak 23.

U članku 102. stavku 2. rečenica 2. briše se.

U stavku 3. riječ: "nesvjesno" zamjenjuje se riječju: "nesavjesno".

Iza stavka 3. dodaje se stavak 4. koji glasi:

"Sucu iz članka 101. stavka 2. ovoga Zakona i stavka 1. ovoga članka
priznaje se u radni staž vrijeme za koje je ostvario pravo na plaću i druga
primanja po prestanku sudačke dužnosti."

Članak 24.

Članak 103. briše se.

Članak 25.

U članku 106. iza zagrade briše se zarez i stavlja točka, a riječi:
"osim odredbi Glave II do V" brišu se.

Članak 26.

U članku 107. stavku 1. iza riječi: "Narodnim novinama" umjesto
zareza stavlja se točka, a ostale riječi brišu se.

Stavak 2. briše se.

Članak 27.

U članku 6. stavku 3.; u članku 16. stavku 1. točki 3. podstavku a)
i c) i članku 19. točki 5. i 6. riječi: "izvršne", "izvršenje"
i "izvršenik" u određenom padežu zamjenjuju se riječima: "ovršne",
"ovrha" i "ovršenik" u odgovarajućem padežu.

Članak 28.

Odredbe članaka 4. i 5. ovoga Zakona primjenjivat će se nakon prestanka
važenja Uredbe o organizaciji, radu i djelokrugu sudbene vlasti u slučaju
ratnog stanja ili neposredne ugroženosti neovisnosti i jedinstvenosti Republike
Hrvatske ("Narodne novine", br. 67/91., 25/92. i 81/92.).

Danom prestanka važenja Uredbe iz stavka 1. ovoga članka predmete vojnih
sudova osnovanih tom Uredbom preuzet će stvarno i mjesno nadležni općinski
i županijski sudovi prema ovom Zakonu.

Ako viši sud povodom žalbe ukine odluku vojnog suda predmet će se vratiti
nadležnom sudu prema odredbama ovoga Zakona.

Članak 29.

Ovaj Zakon stupa na snagu osmoga dana od dana objave u "Narodnim
novinama".

Klasa: 711-01/93-01/04

Zagreb, 14. studenoga 1996.

ZASTUPNIČKI DOM SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić**, v. r.

Zakon, NN 100/1996-1965